**Limonádový Joe aneb Koňská opera** je česká filmová hudobná komédia, resp. osobitá paródia, ktorú natočil režisér Oldřich Lipský v roku 1964. Hlavný hrdina filmu – pištoľník popíjajúci zásadne len Kolalokovu limonádu (Karel Fiala) – likviduje zlo na Divokom západe, predovšetkým potom pištoľníkov popíjajúcich whisky. Protihráčom je mu gangster hľadaný v štyroch štátoch (Miloš Kopecký), neštítiaci sa ani tých najhanebnejších zločinov, obzvlášť na nevinných dievčatách.

Dej filmu
---------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh nás privádza do arizonského mesta *Stetson City* v roku 1885. Toto mesto žije typickým životom osady, ktorá vyrástla na železnici a peniazoch z nej plynúcich. Schádza sa tu pestrá spoločnosť kovbojov, honcov dobytka, dobytkárov, dobrodruhov i podnikavcov. Tí všetci sa schádzajú vo vyhlásenom podniku nazývanom *Trigger-Whiskey-Saloon*. Jeho majiteľom je *Dough Badman*, podnikavý a – podľa svojich vlastných slov – odporne bohatý muž. Je to človek aspoň do istej obmedzenej miery na úrovni, a jeho ctižiadosťou je udržiavať vo svojom podniku povesť kultúrneho stánku. Preto si tiež vydržuje hviezdu, speváčku *Tornado Lou* ("Tornado žena, Tornado lvice"). Tá ma na prítomných mužov, vrátane *Dougha*, magický vplyv, a je predmetom ich túžby. Ona sama je však podobnými typmi mužov presýtená, hľadá muža svojich snov, muža, ktorý by ju spravil inou, lepšou („já stále sním, kdy přijde on, mého srdce šampión").

Život v *Stetson City*, reprezentovanom v podstate *Trigger-Whiskey-Saloonom*, je veľmi divoký. Neustále bitky, prestrelky, pištoľnícke súboje a lámajúci sa nábytok. To všetko, samozrejme, ruka v ruke s alkoholom. A práve proti tomuto démonovi tu vedie misionársky a márny boj pán *Ezra Goodman*, člen spolku *Arizonská obroda*, spolu so svojou dcérou *Winifred*. Ich snaha sa v drsnom prostredí stretáva len s výsmechom a pištoľníci často neváhajú siahnuť tiež k hrubostiam, či už verbálnym, alebo dokonca manuálnym („mé housle!"). V okamihu jedného takého konfliktu prekrojí hustý vzduch obhrublej zábavy jasný hlas: „A mně sklenici Kolalokovy limonády!" Na scénu vstupuje muž starostlivo oblečený do čistého bieleho obleku, tvár dielom božskej Afrodity, postava vytesaná umením Héfaistovým. „Říkal jste sklenici Kolalokovy limonády, cizinče?" „Ano říkal." „Pak musíte být *Limonádový Joe*." Je zrejmé, že nový muž na scéne sa teší istej povesti.

Limonádnik si hneď na samom začiatku vydobyje sympatie, keď zosmiešni hrubiána *Grimpa* bravúrnym zostrelením jeho opasku a súčasným odnohavicovaním tohto primitívneho násilníka. Vystúpenie zanechá hlbokú ranu v srdci *Lou* („To je on, mého srdce šampión!"). Nasleduje odchod („Já se vrátím..."). Keď sa *Joe* chystá odcválať na svojom belkovi, zoznamuje sa bližšie s pánom *Goodmanom*, a najmä s jeho dcérou. Počas zoznámenia príde v meste k prepadnutiu banky a búrlivej, ale bezvýslednej prestrelke. Neschopnosť strelcov komentuje *Joe* s nadhľadom a pohŕdaním („Žabaři, žádná mrtvola"). Sám potom počas ľahkej konverzácie banditov zneškodní. *Winifred* je okúzlená a je zrejmé, že sa do *Joea* zamilovala. Pri odchode *Joe* prisľúbi dodávku Kolalokovej limonády, ktorej sa popri pánovi *Goodmanovi* dožadujú i očarení pištoľníci. 

Krátke obdobie slávy zázračného nápoja však čoskoro opäť upadá a všetko sa vracia do starých koľají. Whiskey tečie prúdom, opilci sa motajú, pištoľnícke súboje odumierajú na neschopnosti strelcov čo i len tasiť kolt. Túto hrôzu sleduje pán *Goodman* s žalosťou a modlí sa za Kolaloku. A tu príde telegram. Pán *Goodman* je poverený zastupiteľstvom firmy Kolalok&syn, a následne zakladá Kolaloka Saloon, zariadenie vzhľadom i odviazanosťou hosťov evokujúci kostol. Pod vplyvom úžasného umenia *Joea* preberá všetku klientelu z *Trigger-Whiskey-Saloonu* a zásadne kultivuje pištoľnícku scénu. Už žiadne súboje bez mŕtvol („Když střílí konzument Kolaloky, netřeba volat lékaře."). *Dough Badman* spolu s *Lou* a *Grimpom* obývajú prázdny saloon, *Dough* sníva o turné s *Lou* po Európe, *Lou* sníva o limonádnikovi a *Grimpo* spí.

A tu, keď by ťažko niekto čakal zvrat, vchádza na scénu nová osoba. *Horác*, alias *Hogofogo*, prináša *Doughovi* dôkaz súrodeneckého puta a plán, ako obnoviť slávu podniku. Rovnako ako *Joe* v *Tripple-Whiskey-Saloone*, tiež *Horác* využije úplne rovnaké, len o niečo drsnejšie, spôsoby na získanie popularity. Odhalí sa ako *Hogofogo* s dvanástimi zárezmi na pažbe svojho deringeru, ktorý je hľadaný v štyroch štátoch a bez väčších problémov presviedča mužov, aby sa zdvihli od pohárov so slamkami a vrátili sa od podniku *Dougha Badmana* („Do místa, kde zlomené srdce vyhojí svůj bol sklenkou té zázračné Trigger Whiskey"). Pri tej príležitosti sa nezabudne zamilovať do panenskej *Winifred*.

*Hogofogo* nie je zvyknutý dlho čakať, a tak pri prvej príležitosti sa pokúsi *Winifred* na cintoríne zmocniť. Dielom neskutočne šťastnej náhody práve cvála *Joe* miestom zvaným *Fatamorgána Valley*. Vedľa Pyramíd a Tower Bridge tu uvidí výjav zo statsoncityského cintorína. Obracia svojho koníka a šialeným tempom cvála zachrániť svoju lásku. S chlípnikom zatočí (doslova) a od *Winifred* sa mu dostáva sľubu, že sa mu oddá (samozrejme, až po riadnej svadbe). Keď sa dozvie o renesancii *Tripple-Whiskey-Saloonu*, rozhodne sa situáciu vyriešiť. Dochádza k prestrelke medzi *Joeom* a *Horácom*, ktorý je prefíkane prezlečený za černocha, v ktorej má, samozrejme, navrch *Joe*. Rozhodne však nehodlá prelievať krv, len zamýšľa protivníka potupiť. V kritickom momente, kedy sa už zdalo byť všetko vyriešené, nešťastne privonia k alkoholu a upadá do bezvedomia. Zachraňuje ho obetavá *Lou*. Keď príde *Joe* k sebe, vyjaví mu úbohá speváčka svoje city. Pištoľník však zostáva úplne chladný, pre ženu ako *Lou* nemá iné, než slová ľútosti a pohŕdania. Odchádza, a s ním sa nesie prísaha pomsty.

*Horác*, *Dough* a *Lou* vymyslia diabolský plán. *Horác*, prezlečený za starého slepého ladiča pián, unesie *Winifred* a povie *Joeovi*, že sa má dostaviť do opusteného lomu. *Joe* neváha, oblečie si teplú spodnú bielizeň (lebo noci sú v Arizone chladné) a vyrazí oslobodiť *Winifred*. Tu stráži *Grimpo* a obaja *Kidovia*. Spolu s nimi je tu aj *Lou*, ktorá chce byť prítomná pri konci muža, ktorý jej ukradol city a potom ju zavrhol. *Joe* vďaka svojim skokanským schopnostiam spoločnosť prekvapí, ale neprehliadne lesť. Jeho protivníci totiž využili *Joeho* slabosti ku Kolalokovej limonáde, a fľašu od nej naplnili whiskey. *Joe* skutočne neodolá a napije sa. V tej chvíli upadá do bezvedomia. Je promptne priviazaný k mučiacemu kolu a zloduchovia chystajú desivé muky, ktorým sa má prizerať i *Winifred*. *Grimpo* so svojimi kumpánmi zapojí všetku svoju fantáziu, ktorá je v tomto prípade prekvapivo veľká, a limonádnik trpí ("mučeníčko, to je moje potěšeníčko"). To, na čom si nepochybne najviac zakladal – jeho upravený vzhľad – je totiž ničené.

Počas mučenia si *Lou* uvedomí, že Joeho i napriek všetko zažité príkorie stále miluje. Nastraží tyranom pascu a zbavuje sa ich. Joe je oslobodený a môže sa objať so svojou snúbenicou. *Lou* trpí, ale žehná im. Nielen *Lou* pochopila, že nemožno žiť zlom a príkoriami na ostatných. *Dough* sa trápi výčitkami, uvedomuje si, aký je *Horác* netvor. Nedokáže sa však vzbúriť. Jeho brat sa zatiaľ chystá na stretnutie s *Winifred*, ktorú mieni učiniť obeťou svojej chlípnej túžby. Miesto očakávanej *Winifred* však vchádza do starostlivo pripraveného hniezdočka lásky obávaný pištoľník, oblečený celý do čierneho ("Ta totiž lépe sluší mstitelovi"). *Joe* vyzýva *Horáca* k partii pokru. V nej svojho súpera úplne znemožní. Má *Horáca* celkom vo svojich rukách, stačí stlačiť spúšť. Napriek tomu sa uspokojuje s jediným. Opäť dáva zloduchovi papier na podpísanie prehlásenia, že Kolaloka je jediný nápoj pre mužov. *Horác*, miesto aby pod ťažobou dojatia nad šľachetnosťou svojho soka odprosil, použije ďalší zo svojich špinavých trikov. Už po niekoľký raz tak *Joe* padá, zasiahnutý tentokrát prúdom dobre vychladeného šampanského. Do jeho tela potom *Horác* vyprázdni oba *Joeove* Smith and Wessony. 

Po tomto šťastnom víťazstve sa ponáhľa *Horác* na cintorín. Tam sa totiž práve nachádza *Winifred*, aby sa s maminkou podelila o novinky. Cesta pre špinavé úmysly *Horáca* je teda voľná. Vrhne sa na *Winifred*, ale vtom pribehne *Lou* a zhatí mu plány. *Horác* ju bez milosti zabije. Náhodou sa tu ocitol i *Dough*, ktorý pri pohľade na hrozný čin svojho brata, vytiahne vývrtku a vrazí ju lotrovi do chrbta. Odmenou je mu guľka z revolveru umierajúceho. *Horáca* však ani na smrteľnej posteli neopúšťajú čierne myšlienky, a tak obráti kolt i proti bezbrannej *Winifred*. Nervydrásajúcu scénu preruší výstrel, ktorého pôvodcom je *Limonádový Joe*. Vysvetlenie je prosté, stačilo zopár kvapiek Kolaloky (O tom, ako sa to vlastne dokázal poliať, pištoľník decentne pomlčí). Na mieste prichádza k desivému zisteniu. Hromada mŕtvych tiel je jeho rodinou, prezrádzajú to kakaové škvrny veľkosti mexického doláru. *Joe* polieva bezvládne telá, a tie opäť radostne vstávajú. Do šťastnej scény prichádza tiež otecko Kolalok, otec všetkých zúčastnených okrem *Winifred*. Pri tejto príležitosti dochádza k nájdeniu ropy, zlata a navyše i k výhre v burze. Nešťastný *Horác* nedokáže potlačiť ľútosť nad svojou notorickou zločinnosťou. Dostáva sa mu však útechy, a potom nasleduje šťastný koniec.

 Opis zápletky alebo rozuzlenia príbehu sa tu končí.

Ďalší spolupracovníci
---------------------

Texty piesní: Jan Rychlík, Jiří Brdečka, Pavel Kopta  

Hrajú: Karel Fiala, Miloš Kopecký, Rudolf Deyl ml. Květa Fialová, Olga Schoberová, Josef Hlinomaz, Bohuš Záhorský, Karel Effa, Waldemar Matuška  

Spev: Yvetta Simonová, Jarmila Veselá, Karel Gott, Miloš Kopecký, Waldemar Matuška  

Choreografia: Josef Koníček  

Strih: Miroslav Hájek  

Zvuk: Josef Vlček  

Zvukové efekty: Bohumír Brunclík, Antoním Jedlička  

Výprava: Jiří Rulík, Miloš Osvald, Ladislav Krbec  

Návrhy kostýmov: Jiří Brdečka, Fernand Vácha, Nita Romanečová, Eva Lackingerová  

Výtvarník dekorácií: Karel Škvor  

Animácia: Břetislav Pojar, Jiří Trnka  

Umelecká spolupráca: Jiří Brdečka  

Vedúci výroby: Jaroslav Jílovec, Filmové studio Barrandov

Poznámky a zaujímavosti
-----------------------

* Jednotlivé scény filmu boli charakteristicky zafarbené – tzv. virážovanie
* Počet divákov v kinách: 4 556 352
* Počet divákov televíznych (vrátane majiteľov DVD či videokaziet) možno len odhadovať, film dodnes patrí k najväčším filmovým perlám českej kinematografie, a je všetkými českými televíziami dosť pravidelne reprízovaný
* Maketa dreveného filmového mestečka bola postavená na lúke za barrandovskými ateliérmi, z úsporných dôvodov boli postavené len priečelia domov (a nie celé domy), pretože v kritickej dobe nebol k dispozícii na socialistickom trhu dostatok klincov; kulisa westernového mestečka tu stála ešte niekoľko ďalších rokov a chátrala
* Divákov veľmi zaujala i celková vysoká výtvarná stránka filmu, ktorá bola jednak historicky veľmi verná i celkom presná, okrem toho sama o sebe obsahovala hneď celý rad humorných či úsmevných prvkov, naplno odpovedajúcim zvolenému filmovému žánru, ktoré osobne pomáhal vytvoriť autor námetu a scenára, pán Jiří Brdečka
* Divákov ďalej tiež zaujali na svoju dobu kvalitne prevedené filmové triky – opäť veľmi často humorne ladené
* Vo vedľajších a epizódnych roliach sa mihla celá plejáda známych hercov : Vladimír Menšík, Jaroslav Štercl, Jiří Lír, Eman Fiala, Zdeněk Srstka, Miloš Nedbal, Jiří Jelínek, Václav Štekl, Antonín Jedlička, Jiří Steimar, Stela Zázvorková, Rudolf Cortéz, Jaroslav Mareš, Juraj Herz a ďalší
* Mnoho exteriérov bolo natočených vo veľkom vápencovom lome pri Mořine poblíž Karlštejna (asi 25 km juhozápadne od Prahy), tento romantický lom sa nazýva Veľká Amerika a bol vždy obľúbeným miestom filmárov, trampov a nudistov, teda najmä z rekreačných a zábavných dôvodov
* Film bol vo svojej dobe zaujímavý i veľkým nasadením mnohých kaskadérov, ktorí pôsobili pri bitkách, pištoľových súbojoch a jazdeckých scénach (vtedy sa jednalo o rad amatérskych športovcov), českí kaskadéri dnes práve tento film označujú za úplný prvopočiatok českého profesionálneho kaskadérstva.

Filmové ocenenia
----------------

* 1964 – Strieborná mušľa na XII. MFF v San Sebastiane
* 1967 – cenu Sfinga za rolu zloducha Horáca získal na festivale v Paname Miloš Kopecký
* Film bol nominovaný na Oscara

Muzikál a rádio
---------------

* V Hudobnom divadle Karlín sa 5. a 6. apríla 2007 konali dve premiéry nového českého muzikálu **Limonádový Joe**, ktorý priamo nadväzuje na film. Obsahuje však mierne upravené texty a ďalšie minoritné zmeny. V hlavných úlohách sa objavuje rad výborných českých hercov a herečiek na čele s Kateřinou Brožovou, ktorá hrá postavu *Tornado Lou*.

* V 90. rokoch 20. storočia pôsobilo v Česku aj malé súkromné rádio pod názvom **Rádio Limonádový Joe**. Išlo o humoristicky ladenú rozhlasovú stanicu, ktorá okrem kvalitnej populárnej hudby bola zameraná predovšetkým na inteligentnú recesiu, vkusný humor a spoločenskú satiru. Svojím poňatím a programovým zameraním sa práve toto rádio dosť výrazne odlišovalo od iných malých súkromných rádií, ktorých v Česku pôsobilo po Nežnej revolúcii (teda po 17. novembri 1989) väčšie množstvo.

Externé odkazy
--------------

* *Limonádový Joe* v Česko-Slovenskej filmovej databáze
* *Limonádový Joe aneb Konská opera* v Internet Movie Database (po anglicky)
* Hlášky z filmu v MP3, obrázky
* Český muzikál - Limonádový Joe aneb Konská opera Archivované 2007-04-09 na Wayback Machine